Apstiprināts ar

 Jelgavas pilsētas domes

 2013.gada 26.septembra lēmumu Nr. 12/24

**JELGAVAS PILSĒTAS DOMES**

**JAUNATNES LIETU KONSULTATĪVĀS KOMISIJAS NOLIKUMS**

**I.Vispārīgie jautājumi**

1. Jelgavas pilsētas domes Jaunatnes lietu konsultatīvās komisijas nolikums nosaka Jelgavas pilsētas domes Jaunatnes lietu konsultatīvās komisijas (turpmāk - Komisija) uzdevumus, tiesības, struktūru un darba organizēšanas kārtību.
2. Komisija ir Jelgavas pilsētas domes (turpmāk - Dome) izveidota pašvaldības institūcija, kas darbojas saskaņā ar normatīvajiem aktiem un šo nolikumu.
3. Komisijas darbības mērķis ir veicināt pašvaldības darba ar jaunatni saskaņotu īstenošanu, veicinot jauniešu iniciatīvas, līdzdalību lēmumu pieņemšanā un sabiedriskajā dzīvē.
4. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās Domes pirmās sēdes sasaukšanas.

**II.** **Komisijas uzdevumi un tiesības**

1. Komisijas uzdevumi:

5.1. nodrošināt Jelgavas pilsētas pašvaldības iestāžu, struktūrvienību, jauniešu nevalstisko organizāciju, Latvijas Lauksaimniecības universitātes studentu pašpārvaldes, Jelgavas pilsētas Skolēnu domes un pilsētas jauniešu sadarbību jautājumos, kas attiecas uz jauniešiem;

5.2. apkopot un analizēt informāciju par jauniešu problēmām, vajadzībām un interesēm;

5.3. izstrādāt priekšlikumus Jelgavas pilsētas pašvaldības (turpmāk- pašvaldība) darbam ar jaunatni īstenošanai un valsts jaunatnes politikas pilnveidei;

5.4. izstrādāt priekšlikumus jauniešu iesaistīšanai politiskās, ekonomiskās, sociālās un kultūras dzīves aktivitātēs.

1. Komisijas tiesības:

6.1. pieprasīt no valsts un pašvaldību institūcijām informāciju, kas nepieciešama Komisijas uzdevumu izpildei;

6.2. izskatāmo jautājumu vispusīgai izvērtēšanai uzaicināt piedalīties Komisijas sēdēs speciālistus un citas personas.

**III.** **Komisijas struktūra**

1. Komisiju 12 (divpadsmit) locekļu sastāvā, tajā skaitā Komisijas priekšsēdētāju apstiprina Dome. Komisijas priekšsēdētājs ir Domes priekšsēdētāja vietnieks.
2. Komisija no Komisijas locekļiem ievēl Komisijas priekšsēdētāja vietnieku, kurš Komisijas priekšsēdētāja prombūtnes laikā pilda viņa pienākumus.
3. Komisijas sastāvā iekļauj:

9.1. Domes priekšsēdētāja vietnieku izglītības un sporta jautājumu programmā;

9.2. Jelgavas pilsētas pašvaldības iestādes ”Jelgavas izglītības pārvalde” pārstāvi;

9.3. Jelgavas pilsētas pašvaldības iestādes „Jelgavas Bērnu un jauniešu centrs „Junda”” pārstāvi;

9.4. Jelgavas pilsētas pašvaldības pieaugušo izglītības iestādes ”Zemgales reģiona kompetenču attīstības centrs” pārstāvi;

9.5. Jelgavas pilsētas pašvaldības iestādes ”Kultūra” pārstāvi;

9.6. Jelgavas pilsētas domes administrācijas Sabiedrības integrācijas pārvaldes jaunatnes lietu speciālistu;

9.7. Jelgavas pilsētas Skolēnu domes pārstāvi;

9.8. Biedrības ”Zemgales nevalstisko organizāciju atbalsta centrs” pārstāvi;

9.9. Latvijas Lauksaimniecības universitātes Studentu pašpārvaldes pārstāvi;

9.10.3(trīs) Jelgavas jauniešu nevalstisko organizāciju pārstāvjus.

**IV. Komisijas darba organizēšana**

1. Komisijas organizatorisko un tehnisko apkalpošanu nodrošina pašvaldības administrācija. Komisijas sekretāru nozīmē pašvaldības izpilddirektors ar rīkojumu.
2. Komisijas priekšsēdētājs:

 11.1. organizē un vada Komisijas darbu;

 11.2. sasauc un vada Komisijas sēdes;

 11.3. kontrolē pieņemto lēmumu izpildi;

 11.4. pārstāv Komisiju attiecībās ar valsts un pašvaldību institūcijām un privātpersonām.

1. Komisijas sēdes var notikt, ja tajās piedalās vairāk nekā puse no Komisijas locekļiem. Lēmumus pieņem ar klātesošo Komisijas locekļu balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss.
2. Komisijas sēdes tiek protokolētas. Protokolu paraksta Komisijas priekšsēdētājs un Komisijas sekretārs.

Domes priekšsēdētājs *(paraksts)* A.Rāviņš